અને ત્યારે જ કથાનકમાં પ્રવેશ થાય છે જીન’નો કે જે એક પ્રખ્યાત આર્કિટેક્ચર / પ્રોફેસરનો દીકરો હોય છે અને પિતા મરણપથારીએ પડ્યા હોય ,તેમની સાથે કમને રહેવા આવે છે ! જી હાં , બાપ દીકરો ઘણા સમયથી બોલ્યા તો શું મળ્યા પણ ન્હોતા અને હવે જીન જાણે ફોર્માલિટી પતાવવા જ આવ્યો હતો અને ત્યારે જ અચાનક તેની મુલાકાત કેસી સાથે થઇ જાય છે. ~ જી ના . . . તમે એવું કાંઈ વિચારો એ પહેલા જ કહી દઉં કે આ કોઈ રોમેન્ટિક ડ્રામા નથી ! અહિંયા કોઈ પાસે એવો ક્વોલિટી ટાઈમ જ નથી કે જ્યાં કોઈ કોઈની આંખોમાં ખોવાઈ શકે ! એક આંખો’ની જોડી તો આ દુનિયાથી ભાગી છૂટવા ઇમારતોની સાકાર કૃતિમાં નિરાકાર જ ગોતતી ફરે છે અને બીજી આંખો’ની જોડી સમયને તાકતી ફરે છે – બંને વિષાદના એક એવા વ્હેણમાં વહી રહ્યા છે કે જેનો કોઈ કાંઠો નથી પણ બંને વચ્ચે સંવાદનો એક સેતુ રચાય છે કે જ્યાં પેલે પાર’નો પ્રદેશ જીવંત ભાસવા લાગે છે.